Sy sterfte laat 'n groot leemte | Netwerk24
Sy sterfte laat 'n groot leemte
Deur Angelo Julies 11 Junie 2019 06:01
Marlene Antonie en Alex Mapfumo. Foto:
Die polisie op Ashton ondersoek 'n saak van moord nadat 'n man Sondag in die oggendure naby Bon Carouge doodgesteek is.
Die oorledene, Alex Mapfumo, van Montagu, is glo deur 'n groep mans by Mon Don aangeval. Hy het aan 'n steekwond aan die kop beswyk.
Volgens Mapfumo se vrou, Marlene Antonie, het sy die vorige aand baie onrustig geword toe hy nie huis toe kom nie. "Hy is na Wacky Wines toe saam met twee van sy vriende. Ek het bekommerd geword omdat hy nooit laat huis toe kom nie. Ek het toe die volgende oggend na hom gaan soek. Ek het oral rondgevra. 'n Sekerheidswag het vir my gesê iemand is die nag gesteek. Ek het vir hom beskryf wat Alex aangehad het, toe wys hy vir my 'n jas. Ek het dit dadelik herken – dit was Alex s'n," vertel sy.
Die egpaar is langer as 'n jaar gelede getroud en het 'n vier maande oue baba saam. "Ons baba is in die hospitaal omdat sy te vroeg gebore is. Ons het altyd Sondae na haar toe gegaan," vertel sy verder.
Mapfumo was 'n prosesbestuurder by Montagu Foods en volgens Antonie baie gewild en geliefd onder sy kollegas.
"Die Montagu Foods-personeel is diep geskok en hartseer oor Alex se afsterwe. Hy laat 'n enorme leemte – 'n plek wat deur niemand anders gevul kan word nie. Ons bid net dat geregtigheid sal geskied," het Ingrid Uys, finansiële bestuurder by Montagu Foods, Maandag aan Gazette gesê.
"Hy was 'n ongelooflike goeie mens. Dit wat met hom gebeur het, was nie reg nie. Hy was 'n goeie werknemer en vriend en het altyd gehelp waar hy kon. Hy kon vinnig probleme oplos; ons gaan hom baie mis."
AO Sylvester Joseph van die Ashton-polisie het die voorval bevestig en gesê niemand is nog in verband met die voorval in hegtenis geneem nie.
"Enigiemand wat enige inligting rakende die voorval het wat die polisie met die ondersoek kan help, kan speursersant George by 023 615 8120/34 bel."